Hul 8 på Jammerbugt Golfbane er oversvømmet. Synderen er en lille behåret fætter, som ikke har været i landsdelen i 1000 år.

Green-keeperen er frustreret. For vandet har oversvømmet hul 8 på golfbanen, og årsagen skal findes i en nærliggende grøft. Her han en bæver bygget en dæmning. Og det er temmelig usædvanligt. Faktisk har der ikke været vilde bævere i Vendsyssel i 1000 år. Naturstyrelsen har været forbi og sagt god for, at det er en bæver, som står bag vandmasserne på green og fair-way. I 1999 satte Naturstyrelsen 18 bævere ud i Vestjylland, og teorien er, at en eller flere af dem har forceret Limfjorden og bosat sig på golfbanen. - Vi havde nok forventet, at bæverne ville følge vandvejene og bevæge sig længere ind i Jylland, men nu har den altså valgt at svømme en tur over Limfjorden, siger Tommy Hansen, vildtkonsulent i Naturstyrelsen. Grunden til, at bæveren i det hele taget bygger en dæmning, er nok lidt overraskende for de fleste. - Bæverens naturlige fjenden er ulven. Og ved at bygge en dæmning kan den hurtigt stikke af under vandet, forklarer Tommy Hansen.